Voormalige departementshoof weer in hof vir korrupsie(Argieffoto ter illustrasie: Kwanalu/Facebook) ŉ Voormalige hoof van die departement van landbou in KwaZulu-Natal het vandeesweek in die Durbanse handelshof verskyn waar hy saam met ŉ sakeman tereg staan op aanklagte van bedrog en korrupsie. Die Valke het Siphiwe Mkhize (60), die voormalige departementshoof, en Billy Mishack Mnisi (47), eienaar van die maatskappy Tekisani (Edms.) Bpk., vroeër in hegtenis geneem. Kapt. Simphiwe Mhlongo, woordvoerder van die Valke, het gesê die departement het Tekisani R3,5 miljoen betaal om voer te lewer aan boere in die noorde van KwaZulu-Natal wat onder die droogte gebuk gegaan het. Die voer is na bewering nooit gelewer nie. Mkhize, as departementshoof, het glo die dokument vir die bewys van lewering geteken en die betaling bevestig. Mhlongo het gesê die twee is op borgtog van R5 000 elk vrygelaat. Die saak teen hulle is tot volgende maand uitgestel. Mkhize is ook in Junie vanjaar daarvan beskuldig dat hy ŉ voertuig ter waarde van meer as ŉ halfmiljoen rand ontvang het van die maatskappy Ikhwezi Protection Services. Die onderneming behoort aan Zwelithini Erick Zondi (49). Mkhize was glo verantwoordelik vir die maandelikse verlenging van ŉ kontrak wat aan Ikhwezi toegeken is. Albei mans het in Junie vanjaar in die handelshof vir korrupsie verskyn. Mkhize is destyds op borgtog van R5 000 vrygelaat en borgtog van R10 000 is aan Zondi toegestaan.